इसका मतलब यह नहीं है कि भ्रष्टाचार के आरोप लगने के बाद भी अपने बेटे तेजस्वी को उपमुख्यमंत्री बनाए रखने की ज़िद पर अड़े लालू यादव बिहार के इस सियासी हवन में कोई बड़ी पवित्र आहुतियां दे रहे थे। इसका यह मतलब भी नहीं है कि मगध-वैशाली-मिथिला की धरती में अब वे अंकुर जन्मेंगे, जो लालू-वंश को भविष्य का मौर्य-वंश बना देंगे। लेकिन भ्रष्टाचार पर शून्य-सहनशीलता के वेदव्यास होने का दावा करने वाले नीतीश भी तो बताएं कि 2015 के चुनाव में जब वे लालू से गलबहियां कर रहे थे तो उन्हें चारा-कांड कौन-से मोतियाबिंद की वज़ह से नज़र नहीं आया? तेजस्वी ने कौन-सा उपमुख्यमंत्री पद पर रहते हुए कोई भ्रष्टाचार किया था कि नीतीश इतने बिलबिला गए? क्या जिस भाजपा के अंकशायी वे अब फिर हो गए हैं, उसमें बेहद संगीन आरोपों से घिरे लोग सरकारी और सांगठनिक पदों पर विराजमान नहीं हैं?